text: Brandfolk må give op i Børkop
  11 juli 2011 kl. 10.01
  To brandmænd i Børkop kan bare stå med hænderne i lommen og se et hus brænde ned, mens de venter på en tankvogn fra Vejle. Sådan bliver fremtiden ifølge holdleder Henning Fuglsang Sørensen.
  Et flertal i Beredskabskommissionen i Vejle Kommune vil som led i besparelser reducere brandvæsenet i Børkop til en såkaldt hurtig slukningsenhed. Den består af to brandmænd i en personbil med 150 liter vand. 
  Enheden kan kun slukke mindre brande i biler og containere.
  Kommissionen mener, at en tankvogn kan køre fra Vejle til Børkop i løbet af 10 minutter, men den forudsætning holder ikke.
  
  Drop forslaget
  - Vi har fået tankvognsassistance fra Vejle fire gange i det seneste år, og det har hver gang taget mellem 15 og 20 minutter, før tankvognen nåede frem, siger Henning Fuglsang Sørensen. Han har gennemgået de faktiske udrykningstider i det seneste år.
  Han mener, at kun en indsatsleder med en hurtig vogn med 200 hestekræfter kan nå frem til Børkop i løbet af ti minutter.
  - Alligevel er indsatslederen kun kommet frem to gange af 23 på ti minutter, noterer Henning Fuglsang Sørensen.
  Han opfordrer Beredskabskommissionen til at trække besparelsen tilbage.
  Brandfolkene i Børkop ønsker en bemanding på fire mand, der er udstyret med en tanksprøjte.
  Brandstationen i Børkop har årligt 50 udrykninger.
  
  Bredsten lukkes
  Et mindretal i Beredskabskommissionen stemte mod at reducere brandberedskabet i Børkop. Forslaget blev alene vedtaget med Venstres stemmer.
  Brandstationen i Bredsten skal nedlægges. Området skal dækkes af brandstationerne i Vejle og Billund.
  Forslagene er i offentlig høring. Beredskabskommissionen skal 10. august tage stilling til høringssvarene.
  Ændringerne skal træde i kraft 1. januar 2012.
  Læs hele Vejle Kommunes forslag her.
  Oplægget til høringen kan hentes på Vejle Kommunes hjemmeside.
  Kommunens oplæg - Vejle Kommnes oplæg til serviceniveau for beredskabet.
  